**He whakarāpopotanga rīpoata**

1. Tokomaha ngā tamariki, rangatahi, pakeke hoki i waiho iho mā ngā pūnaha Kāwana me ngā tūāpapa-whakapono e manaaki. I whakapono nui a Aotearoa ki ngā kaiārahi o ēnei pūnaha. Nō rātou te haepapa ki te poipoi, tiaki me te whakatipu i te tangata kia puāwai. Kāore i ea ēnei haepapa ō rātou.
2. Kāore ngā tamariki, rangatahi, pakeke hoki i manaakitia, i tautokohia, heoi, i rongo rātou i te tūkinotanga ā-tinana, ā-ngākau, ā-hinengaro, ā-taitōkai, i te whakahāwini me te whakahapa. I kite whānuitia te tūkinotanga me te whakahapa i ngā pūnaha taurima ā-Kāwana, tūāpapa whakapono anō hoki i te wā o te Pakirehua. Kāore he take hei parahau i te tūkino me te whakahapa i aua rā, ahakoa te nui, ā, kāore e ea ai i ēnei rā.
3. Ko ngā mōtika waiwai, pērā i ngā mōtika kua oatitia mai i te Tiriti o Waitangi me ngā mōtika tangata, i mahue te manaaki tāngata i ngā taurimatanga, i waiho, i ware katoatia rānei.
4. O ngā 655,000 tamariki, rangatahi, pakeke hoki i uru ki ngā taurimatanga mai i te tau 1950 ki te tau 2019, kei te takiwā o te 200,000 i tūkinotia, ā, he nui kē ake i rongo i te whakahapa. Ka kore rawa e mōhiotia te nama tika, nātemea kāore he mauhanga, kua ngaro kē, ā, i ētahi wā i whakamōtītia ngā mauhanga mō te hunga i tino whakaraerae i Aotearoa.
5. He tāwainga nui ā-motu, i tūkino, i whakahapa i te rau mano tamariki, rangatahi, pakeke hoki i ngā pūnaha taurima ā-Kāwana, tūāpapa-whakapono anō hoki. I hua ēnei hara i te wā i pāoho a Aotearoa ki tāwāhi, ā-motu hoki i ōna rongopai mō te tiaki mōtika tangata, waihoki he whenua haumaru, tōkeke hei whakatipu tamariki i tētahi whānau ngākau nui. Ki te kore tēnei hara e whakatikahia, ka noho hei māteatea mō te motu mō ake tonu.
6. Whanaketia mai i te ngau kino me te pāmamae, mai i te pō ki te ao marama – Ko tēnei rīpoata e tūramatia nei ngā mūhore o ngā pūnaha me ngā whakahaere mā te whakamahara ki ngā wheako pāmamae, ngau kino hoki o te hunga i uru ki ngā pūnaha taurima. Kua whakatauhia he huarahi e kite ai te haumarutanga, te manaakitanga me te tautoko o te hunga i ngā taurimatanga, e whanake ai o rātou oranga.

**I horopa nui ngā mahi tūkino**

1. I te nuinga o te wā, i tīmata te tūkino me te whakahapa i te rā tuatahi i uru atu ai te tangata ki te taurimatanga, ā, ka pēnei mō te roanga o tana noho. Mō ētahi, i pēnei mō ngā tau torutoru, mō ētahi atu, i rongo i te tūkino me te whakahapa mō ngā tekau tau. Mō ētahi, i pēnei mō te roanga o ō rātou oranga. Ka mutu, mō ētahi atu, i riro ki te rua tohukore.
2. Kāore i arohatia ngā tamariki, rangatahi, pakeke hoki i ngā taurimatanga, ā, ko ētahi i tino whakahapatia. I waiho noa ētahi pēpi ki ngā pouraka me te kore awhiawhi, whakapā, te kore paku manaakitanga anō hoki. He maha ngā purapura ora kāore i whai wāhi ki ngā whakaritenga oranga pērā i te rahi o ngā kai, kākahu tika anō hoki. Kāore ētahi i matatapu i a rātou e kaukau ana, e noho wharepaku ana rānei.
3. I tino whāia ngā tamariki, rangatahi, pakeke Māori hoki i tō rātou Māoritanga, ā, i te nuinga o te wā ko te kaikiri te take. I pā kino tonu ngā hua o te tāmitanga ki ngā whānau Māori, koirā te pōharatanga ā-pāpori, nā, he pāpātanga mauroa ki te oranga whānau me te kore tūwhena pūtea hoki.
4. I ngā taurimatanga, ko ngā purapura ora Māori i tino pēhi kino nei i ngā whakaritenga maha. Ko tō rātou Māoritanga, te tae o te kiri anō te take. I whakakāhoretia te whai wāhi, i ētahi wā, taikaha nei, te āheinga ki te mātauranga, ki ngā tikanga, te reo Māori me te whai wāhi ki te hono ki ō rātou whakapapa. Mō ngā purapura ora Turi, whaikaha, Takatāpui Māori anō hoki, he mea tāpae atu ēnei tūkinotanga ki te whakatoihara hauā, te hāpai toiora, te whakatoihara turi me te mae takatāpui.
5. I tino wheakotia ngā tamariki, rangatahi, pakeke Pasifika hoki ngā tūkinotanga ā-iwi me te whakangongo ahurea. Āpiti ki ēnei, ko te whakakāhore o te whai wāhi ki te mātauranga o ō rātou ake ahurea. Ko te whakakāhore o te whai wāhi ki te ako mō ō rātou ahurea, te kōrero i ō rātou reo, te whai wāhi ki ō rātou tikanga, waihoki te whai wāhi ki te mātauranga mō ō rātou whānau. He maha o rātou i whai whakapapa Māori, ā, ka tāpaehia aua wheako kaikiri, me te kore whai wāhi ki ō rātou Māoritanga anō hoki. Hei āpiti, i whakakāhoretia te whai wāhi ki ō rātou tuakiritanga ā-ahurea, ōna mātauranga, ōna reo, ōna tikanga anō hoki.
6. Ko ngā purapura ora Turi, whaikaha hoki i wheakotia te whakatoihara hauā, te hāpai toiora, me te whakatoihara Turi, waihoki te tūkino arotahi me te whakamania. Ko ngā purapura ora Turi, whaikaha, me rātou i rongo i te wairangitanga, kāore i whakamana hei tangata. I takahia kinotia ō rātou mana, ō rātou rangatiratanga anō hoki. I waiho, i whakarerea hoki rātou kia kore e tipu, e whakawhanake i ō rātou pūkenga, pūmanawa hoki. Ko te nuinga i whakatāuke i te pāpori, te aro takitahi i whakatikihia, me te kore whai wāhi ki te ako. Ko ngā whaikaha pakeke, kāore i whakaaetia mā rātou anō e whakatau i ō rātou ake huarahi, ahakoa i āwhinatia, kāore rānei. I whakakāhoretia te reo rotarota me ngā momo o te ahurea Turi mō te hunga Turi. I whakakāhoretia te tuhi matapō mō te hunga kāpō.
7. I whiu i te reo hahani, whakawiri hoki. I whakaparahakotia, i whakaitihia, waihoki te tūkino hinengaro ki te whakawehi me te whakatakē. He kaha te haupatu i roto i ngā whakaritenga taurima katoa. I ētahi wā, i tino ngana ngā kaimahi ki te kaha whakamamae mā ngā momo patu me te hiko.
8. I ākihia ngā tamariki e ngā kaimahi ki te whawhai, kia tūkinotia rātou i a rātou anō. He whakatoke kino, he whakaritenga whakaiti hoki i waihotia e ngā kaimahi.
9. I kaha kitea te taitōkaitanga i roto i ngā whakaritenga taurima ā-Kāwana, tūāpapa whakapono hoki. I māmingahia e ngā kaitūkino kia rata mai ngā tamariki, rangatahi, pakeke anō hoki. Ka māminga hoki i ētahi atu kaimahi, kaitūao, mē ētahi i ngā tūranga kaiārahi kia whakapono atu ki a rātou, ā, ko te hua, i te wā ka whāki atu ngā purapura ora mō te taitōkaitanga, kāore i whakapono ki a rātou. He maha ngā purapura ora i wheakotia te taitōkai, te pāwhera me te uruhi ki te mahi i ngā mahi ai. I whakamahia te taitōkai hei whakawhiu, whakamataku anō hoki. I ētahi wā, i whakarite ngā kaitūkino kia pāwherangia ngā purapura ora mā te hohoko ki te pāpori.
10. I kitea te tūkino ā-hauora me te whakahapa i roto i ngā whakaritenga taurima maha, pērā i te kore whakaora tika me ngā mahi whakaora, te raukoti rongoā, taputapu hoki, me te whakaora kore whakaae, pēnei i te whakamahi hiko. I whakamahia te whakaita matū, pērā i te whakarokiroki ki te whakatika whanonga, waihoki hei whiunga i ngā pūnaha whaikaha, whare hauora hinengaro me ngā whare tokoora.
11. Ka mutu tonu te tirohia o ngā wāhine me ngā kōtiro mō ngā mate paipai, ā, ka tirohia ō rātou tara me te kore whakaae. I ētahi wā, i taitōkaitia e ngā kaimahi hauora i ngā whakamātau ā-tinana.
12. I whakamahi i te whakataratahitanga ki te whakatika i ngā whanonga, hei whakawhiu hoki. I mauheretia ētahi purapura ora ki ngā wāhi kore wharepaku, kore wai hoki i ngā pūnaha whaikaha, hauora hinengaro, kura motuhake me ngā whare tokoora.
13. I makariri, pōuri, paruparu hoki ngā rūmā whakataratahi. Ka mauheretia ngā purapura ora mō ētahi rā, wiki, marama rānei ki ēnei wāhi mōkinokino, ā, i reira ka tūpono i te tūkino ā-tinana, taitōkai hoki i ngā kaimahi.
14. I tūkinotia ā-pūtea ētahi purapura ora i ō rātou wāhi mahi, pērā i te uruhi i a rātou ki te whakarīrā mō ngā hāora maha. I whakahāwinitia ngā purapura ora i ngā whakaritenga taurima whaikaha, ngā toa mahi mō te kore pūtea, waihoki te tangohia o ā rātou pūtea e ngā kaimahi.

**He aha i pēnei ai?**

1. Ko te nuinga o ngā take i uru ai te tamaiti, rangatahi, pakeke hoki ki te taurimatanga, ko aua take anō i kite ai ko rātou ka raru nui i te tūkinotanga me te whakahapa i roto i ngā pūnaha taurima. Ko aua take ko te turitanga, whaikahatanga, rānei te wairangitanga me ngā matea kore ngata, te tipu i te pōharatanga me te rawakoretanga, me te wheako i ngā momo poautinitini mai i te tamarikitanga. He take anō mēnā he Māori, Pasifika, Takatāpui, Hunga Uenuku, MVPFAFF+ rānei koe, ā, e rongo ana koe i te whakatoihara. Ko tētahi take anō, ko te whakaute ki ngā mana whakahaere, e whakarangatira ana i a rātou, pērā i ngā kaiārahi whakapono me ngā kaiārahi hauora.
2. Ko ngā kaitūkino me ngā kaiwhakahapa i ngā pūnaha taurima ā-Kāwana, tūāpapa-whakapono hoki i whakamahi i ō rātou tūranga ki te makihunuhunu i ngā tamariki, rangatahi, pakeke anō hoki i ngā taurimatanga. He tautōhito rātou ki te whakahāwini i ngā āputa me ngā hanepītanga i ngā pūnaha taurima. Kāore rātou i hāmenetia i te nuinga o te wā mō ā rātou mahi, kore mahi rānei, nā tēnā i kaha ake tā rātou tūkino me te whakahapa. Ko ngā kaitūkino i ahu mai i ngā tōpito katoa, ā, i ētahi wā he tangata i whakawhirinakitia, i aroha nuitia e te hapori. He nui ngā whakaritenga pūnaha i āheitia ngā kaitūkino me ngā pūnaha ki te tūkino me te whakahapa i te hunga i taurimatia me te kore whakawhiu.
3. I te mutunga iho, i te Kāwana ngā takohanga mō te pūnaha taurima i te wā o te Pakirehua. Ko tēnei pūnaha, he mea torowhare, whakakaupapa hoki. I mahue te whakatika i ngā matea ā-pāpori, ā-ahurea o ngā whānau mā te āheitanga me te whakamana i a rātou kia tiaki i ō rātou ake uri, i whakanoho i ngā tamariki, rangatahi, pakeke hoki ki ngā whare whakawhiu, whakaritenga torowhare anō hoki, ā, i whakatāuke, i whakataratahi i a rātou mai i ngā whānau me ngā hapori, kia kore e kitea, kia kore hoki e whakaarohia.
4. Ko te rite i te pāpori, ko ngā waiaro whakatoihara ki ngā mea rerekē, waihoki te kaikiri, hāpai toiora, whakatoihara hauā, whakatoihara ā-ira, mae takatāpui, mae irawhiti me te waiaro whakawhiu ki ngā whānau me ngā tāngata whai tautoko: ka takahia, ka whakataurekarekatia ngā tamariki, rangatahi, pakeke hoki i ngā taurimatanga. Nā tēnei, i ngāwari ake te tūkino, te whakahapa anō i te hunga i ngā taurimatanga, waihoki te parahau i ngā mahi a ngā kaitūkino, te hunga mātakitaki me ngā kaiārahi o ngā pūnaha. Ka mutu, mō Aotearoa, i ngāwari rawa te waiho me te ware i te hunga i ngā taurimatanga.
5. I noho te haepapa ā-ture, ā-kaupapa here hoki ki ngā minita o ia Kāwanatanga me ngā kaiārahi o ngā tari kāwanatanga, ā, he takohanga ā-ture ō rātou ki ngā tamariki, rangatahi me ngā pakeke i ō rātou taurimatanga, heoi, kāore rātou i whakamana. I mōhio, ā, ko tōnā tikanga me mōhio te Kāwana me ngā kaiārahi o ngā pūnaha tūāpapa-whakapono mō ngā tūkinotanga, whakahapa hoki. I hē tā rātou aki i te hunga i ngā taurimatanga, kia kore e tūkinotia, ka mutu, kāore rātou i whakawhiu i ngā kaitūkino.
6. He nui ngā whare me ngā pūnaha i whakatipu ahurea, tikanga hoki, i hāngai ki ngā waiaro ā-pāpori, kia hāmene, kia whakatāuke i te hunga “rerekē”. Nā ēnei, i whakataurekarekatia te hunga i ngā taurimatanga, ā, i whakaaetia, i akiakihia te tūkino me te whakahapa. He nui te whakapono ki te hunga hōia kia manaaki tamariki, rangatahi, pakeke hoki. Heoi, he tokomaha i kawea mai ō rātou tikanga tohutohu, whakahaere, whakawhiu, haupatu me te whakamania. I tūtohu kore ētahi kaimahi, kaitūao, kaitaurima hoki i tō rātou kite i te tūkino me te whakahapa, ā, i huri rātou hei kaitūkino. Ko ētahi atu i mataku kei hātepea rātou, kei riro pea ō rātou tūranga mahi ina whāki atu. Ka mutu, ki a rātou, tē taea te aha.
7. I ngā whakaritenga tūāpapa-whakapono, he take motuhake i āhei ai te tūkino me te whakahapa i roto i ō rātou taurimatanga. Nā te mana matatika o ngā kaihautū i ngā hāhi, me te whakapono atu ki a rātou, i whai wāhi atu ngā kaitūkino i ngā whakaritenga tūāpapa-whakapono ki te tūkino, whakahapa hoki me te kore whakawhiu. He tere te parahau i te tūkino me te whakahapa mā ngā whakapono o te hāhi, waihoki ki te whakangū i ngā purapura ora. Nā ngā tukanga whakatau whakarārangi, tē kitea, i taitu ai te arotake me te amuamu.
8. Ko ētahi o ngā kaiwhakatau mō te taurimatanga, kāore i paku mārama, ā, kāore he hononga ki ngā tamariki, rangatahi me ngā pakeke i ō rātou taurimatanga me ō rātou hapori. He nui ngā maiorooro i ngā paerewa taurima i roto i ngā momo whakaritenga taurima i te wā o te Pakirehua. Ka mutu tonu te takahia o ngā paerewa taurima rāroto me ngā paerewa ā-ture. Ko te hunga kaimahi, kaitūao hoki i ngā whare taurima me ngā pūnaha, kāore i tika te arotakenga, te whakangungu me te mahi tirotiro. Tokoiti ngā kaimahi i te nuinga o te wā, he huarahi tēnei mō te whakahapa, me te whai wāhi o te kaitūkino ki whakatutuki me te huna.
9. He iti noa ngā whakaritenga taurima i whai tukanga amuamu e taea ai e ngā tamariki, rangatahi, pakeke hoki, te whakatakoto i ngā take, te whāki rānei i te tūkino me te whakahapa. I te nuinga o te wā, kāore i whakapono atu ki a rātou, kāore rānei te take i tūhuratia. I mātua parahau ngā kaihautū i ō rātou ake mana, me te mana o ngā whare nā rātou i tiaki. He iti noa ngā take i tuku atu ki ngā tari kāwanatanga tika, pēnei i Ngā Pirihimana o Aotearoa. I whāia ngā amuamu kia pērā i ngā take o te mahi. I ngā whakaritenga taurima tūāpapa-whakapono, he hara whakapono te tūkino, ā, i whakahautia te purapura ora kia murua, kia tukuna te riri me te whakapae, kia aroha hoki ki te hunga hara. Mō te kaitūkino, kia rīpenetā noa iho. He maha ngā kaitūkino i whakanekehia, ā, i haere tonu ā rātou mahi tūkino i ngā taurimatanga.
10. He iti noaiho te mātai motuhake me te aroturuki o ngā pūnaha taurima ā-Kāwana, tūāpapa whakapono hoki. I ngā wā mātaia, kāore rātou i whakauruhi i ngā paerewa kua whakaritehia hei taumaru i te hunga i ngā taurimatanga.
11. Ko ngā take i tāpae ki te tūkino me te whakahapa i ngā taurimatanga, i pūtahingia kia haere tonu te tūkino me te whakahapa mō ngā tekau tau.
12. Tata ki te mutunga o te wā o te Pakirehua, i kite i ētahi o ngā akoranga o roto, inarā mō te Kāwana. I whakarerekē i ngā ture, ngā kaupapa here me ngā aratohu hei whakamaru ake, hei aro ki ngā take kua tautuhitia e ngā purapura ora, ngā kaimahi ngaio, ngā kaiwhakahau anō hoki. I whakakati i ētahi o ngā whare taurima, ā, i whai wāhi atu ki ngā taurimatanga ā-hapori. Heoi, ko te nuinga o ngā take i āhei ai te tūkino me te whakahapa i te wā o te Pakirehua, kei te noho tonu.

**Nā ngā purapura ora i utua**

1. He mea mauroa ngā pāpātanga o te tūkino me te whakahapa ki ngā purapura ora. He maha ngā purapura ora i mate i roto i te taurimatanga, i whakamomori rānei whai muri i te noho i te taurimatanga. Mō ētahi, he mea moroki, tāpae hoki ngā pāpātanga o te tūkino, ā, he wero nui ki te whakatutuki mahi me te whakatau whakaaro hoki.
2. Ko te whakawehe mai i te whānau me te whakatō i te whakaaro, kāore rātou i arohatia – i ētahi wā mai i a rātou e nohinohi ana. I whakatikihia te whai wāhi kia arohatia ngā tamariki me te whakawhanake i ngā hononga pai. Kua tino nui ngā pāpātanga ki te tirohanga a ngā purapura ora ki a rātou anō, me ētahi atu, waihoki ō rātou tirohanga ki te ao. Ko aua pāpātanga i whakauaua i te āhei ki te poipoi hononga mauroa, pai hoki, ā, ki te kimi, ki te pupuri ki ngā tūranga mahi, me te whai i te angitū.
3. He uaua mō ngā purapura ora ki te whai mahi i te mea kāore rātou i whai mātauranga. Ko ētahi purapura ora kāore i tautoko tika nei. Ko ētahi, kāore i tuku ki te kura, ā, ko ētahi atu, i uaua ki te ako nā te kaha kohuki o te tūkino me te whakahapa. He nui ake ngā pāpātanga ki ētahi rōpū nā te ahurea, ngā whakaritenga, ngā wheako me ngā momo tūkino, whakahapa hoki i ngā taurimatanga.
4. Nā te kaha o te taikaha i ngā whakaritenga taurima, i matangurunguru ētahi o ngā purapura ora ki aua mahi. Ko ētahi, i tipu hei kaitūkino anō. Ki te maha o ngā purapura ora, ko taua wā i ngā taurimatanga ko te tūtakitanga ki te taihara me te ara ki te mauhere. Ko ētahi, i mau ki ngā pūnaha taurima, ā, e noho tonu ana i ngā whare taurima i tēnei rā. Ko ētahi atu, i neke mai i ngā whare herehere ki ngā taurima hinengaro, nā te mate whanonga, te raukoti pūroi, me te wairangitanga.
5. Ko te pūtake o ngā mate hauora mō te maha o ngā purapura ora i hua mai i te wā o te taurimatanga. I pāngia ngā purapura ora e te mate ā-tinana me te hauātanga, nā te māuiui me ngā whara i a rātou e tūkinotia ana, whakahapatia hoki, me te kore whai wāhi atu ki ngā rongoā tika. Nā te kaha o te whāngai rongoā e kite nei i ngā mate tauroa. Nā te nui o te whakahapa me te korenga o te pūnaha ki te whakarato i ngā āheinga hauora, i mate ai ētahi i ngā taurimatanga. He hononga tō te kohuki ki ngā hua hauora kino, pērā i te matepukupuku, te mate manawa, te warawara me te mate pāpōuri.
6. Ka whakamaharatia ngā oro, ngā rongo ā-waha, kakara hoki i ngā purapura ora ki ngā tūkinotanga, ā, ka nui te auhi. Nā ngā pāpātanga kare ā-roto i whakamā ai ngā purapura ora. Nā te kore whai māia, kiritau hoki, i whai atu ngā purapura ora i te whakatūrorotanga, whakaaro whakamomori, whakamātau whakamomori me te whakamomori. He tukipū te raukoti pūroi.
7. Ko ngā purapura ora i taitōkaitia, i rongo wawe i te kohuki, ā, he mau roa hoki. Kua tipu ake rātou me te tirohanga whakahawe mō te mahi ai, ā, ka kaha whakararu i ō rātou hononga taupiri. Kua whakawehe ētahi i tēnei momo, ā, kua tipu te taratahitanga, ka mutu, he tino nui ngā pāpātanga ki ō rātou oranga ngākau, hinengaro hoki.
8. Nā te kohuki o te noho wehe i ngā tuākana/tēina i kaniawhea te ngākau me te māharahara o ngā purapura ora ki ngā tungāne, tuāhine hoki kua ngaro, waihoki i kōpā mō ngā taumano. Ko te tūkino me te whakahapa i pā kino ki ngā whānau o ngā purapura ora, ā, he mea tuku iho ēnei pāpātanga. I kōrero ngā purapura ora mō te kore mōhio kia pēhea te noho hei mātua, waihoki te whakahonohono ki ā rātou tamariki. I kōrero ngā tamariki o ngā purapura ora ki te Kōmihana mō ō rātou mamaetanga me te whakatipu ki tētahi o ngā mātua kua wheakotia te tūkino me te whakahapa i ngā taurimatanga, ka mutu, ngā mate ki ō rātou ake whakatipuranga.

**He kāpuinga pāpātanga**

1. Kua roa te Māori me ōna uri whakaheke e rongo ana i ngā pāpātanga o te tūkino me te whakahapa. Nā runga i te kāhakitanga o ngā tamariki mai i ō rātou whānau, iwi, hapū hoki kua aukatihia te reo, ngā tikanga me te mātauranga Māori mai i ngā tamariki, ngā mokopuna me ngā uri. He maha ngā rangatira Māori o tēnā reanga, o tēnā reanga kua riro. Nā te kohuki o te tūkino, kua pā te raruraru pāpori, pērā i te māwhetanga o te hauora, te mauheretanga, te whakamamae ā-whānau, te kore whaimahi, te kore kāinga, te wairangitanga, te raukoti pūroi me te iti o te āheitanga ki te mātauranga.
2. I te wā i whakanōhia, i haria ngā tamariki, rangatahi, pakeke Māori hoki ki ngā pūnaha taurima, i whakakorehia tētahi o ngā tino take o te whānau, hapū me te iwi – te tino rangatiratanga i ō rātou ake kāinga. I tangohia te mana i te whānau, hapū, iwi, me tō rātou whai wāhi ki te taurima, ki te manaaki i te whakatipuranga hou, hei whakatau i te iwi, hei tuku i te mātauranga Māori.
3. Nā te whakakaupapatanga i hua ai tētahi momo whakataurekareka motuhake ki te Māori, ki te hunga Pasifika hoki nā runga i te tuakiritanga o te kiritōpū i te pāpori, tae ana ki te whakawhanaketanga o te tuakiritanga. Ko te tangohanga o te tuakiri ā-takitahi, ā-kiritōpū mā te whakakaupapatanga, he momo tūkino ā-ahurea, ā-wairua hoki mō te tokomaha. Waihoki he tūkino ki ngā hapū me ngā iwi.
4. I riro ngā hononga whānau, ahurea, reo hoki mō ngā purapura ora Pasifika. I kōrero ngā purapura ora mō te ngarohanga me ngā raru i hua i te momotu here ahurea me te rironga o te tuakiri ahurea, i raru ai te vā (te ‘wāhi o waenga’ te whanaungatanga) me ngā pāpātanga ki te fakatupuolamoui (kia matomato, kia huhua te ora).
5. He maha ngā mamaetanga me ngā pāpātanga kino kua hua mai mō ngā purapura ora Turi, whaikaha, wairangi hoki. Ko te whakataratahi, te whakaiti o ngā wā whakawhanaunga me te whakawehe mai i ngā whānau me te hapori. He maha i rongo i te torowharetanga, haere ake, ka kore e taea e rātou te noho takitahi. I whakakāhoretia ō rātou tangatatanga, ō rātou piringa ahurea, waihoki te whai wāhi ki te whakatipu pūkenga o te ao me te hapori. He maha ngā rangatira whaikaha o tēnā reanga, o tēnā reanga kua riro.
6. Kāore i paku whai wāhi ngā purapura ora Turi ki te ahurea Turi, te mōhio hoki mō te hapori Turi e piri ai rātou. I uruhia rātou kia whakawhitiwhiti mā te waha, ā, ka tūkinotia rātou mō te whakamahi i te reo rotarota. Kāore i whanake i ō rātou āheitanga reo, me te aha, kāore i whai māia, i whai wāhi hoki ki te ahurea me ō rātou ake kaiārahi ā-hapori.
7. I tūkinotia, i whakamamaetia, i mauāharatia ngā purapura ora Takatāpui, Uenuku, MVPFAFF+, iahuhua, irawhiti hoki, me ō rātou hapori. Nā ēnei mahi kino i hua mai te wairangitanga, te kohuki taumuri, te whakamomori, te mate ā-tinana me ngā raru i ngā hononga taupiri. He nui te pāpātanga ki te oranga ngākau me tō rātou whai wāhi ki te pāpori, ā, tē taea e rātou te tū tūturu nei, te whai oranga ā-hapori hoki.
8. I rongo ngā purapura ora i te kohuki i te wā i wehe ai rātou i te whakapono nā te tūkino me te whakahapa. Ki ētahi, te whakawehe mai i te hapori ā-hāhi, he wehe mai i ō rātou whānau, hoa, mahi anō hoki. Ko ētahi purapura ora i wehe i ō rātou hāhi i runga i ō rātou ake mana, heoi, i whāki atu ētahi, i panaia rātou me te aukati kia kore kite i ō rātou whānau. Ko ngā pāpātanga, ko te rironga o te tuakiritanga, te hapori, ngā rawa ōkiko, ā-putea hoki me te mamae.
9. He maha ngā purapura ora kua whatia te porotaka o te tūkinotanga me te hara, ā, kua whai hua mō ā rātou tamariki me ngā uri whakaheke. Kua mahu ake te ngākau ō ētahi i te āwhina i ētahi atu, mā te toi, te hākinakina me ētahi momo mahinga ā-hapori.

**He nui te utu o ngā mahi tūkino**

1. Āpiti ki ngā utu nui ki te tangata me ngā utu ā-pāpori ki ngā hapori o Aotearoa, he nui rawa ngā utu ohaoha o te tūkino me te whakahapa i ngā taurimatanga.
2. Ko te utu taurite taumano ki te purapura ora mō ngā mea, e ai ki Aotearoa, he mea o ia rā, ngā mahi anō o ia rā i whakatau tatatia i te tau 2020, kei te takiwā o te $857,000.
3. Hei tā ngā whakataunga tata o te tangata i tūkinotia, i whakahapatia hoki i ngā taurimatanga mai i te tau 1950 ki te 2019, ko te utu kei te takiwā o te $96 piriona ki te $217 piriona. I tēnei, ko te utu iti rawa, i te takiwā o te $46.7 piriona, ka utua e ngā kaiutu tāke o Aotearoa. Ko te utu nui rawa, kei te takiwā o te $172 piriona, ka utua e ngā purapura ora.
4. Ko ngā pāpātanga ahumoni o te tūkino me te whakahapa i ngā taurimatanga i pā nui ki ngā purapura ora, whānau, hapū, iwi, hapori me te pāpori. Ko ngā whakahekenga whakamamae, kohuki hoki kua uta ki te tōrite pāpori me ngā utu ohaoha nui.

**Nā te hia tekau tau o te karo purapura ora ka kino kē atu te whara**

1. Mō ngā tekau tau kua whai ngā purapura ora i te manatika, heoi, kāore i rangona, i huri tuara atu, i waiho, i whakangūhia. Ko ō rātou wheako i whakaitihia, i whakakorehia hoki, ā, ka whiu i te kōrero, ehara te tūkino me te whakahapa i te taurimatanga i te take toronaha. Ka rangona ngā amuamu, i te nuinga o te wā he kongakonga noa iho te whakahoki, kāore i arohatia, ā, i tino koretake nei te puretumu. Ka mutu, ko tēnei puretumu iti rawa nei, ka hia tau, ngahurutau te roa ki te whai hua mai i te Kāwana me ngā kaupapa tūāpapa-whakapono. Ko ngā mana tōrangapū, ratonga tūmatanui hoki, i whakapau kaha me ngā rauemi a ngā kaiutu tāke ki te huna, ki te tārehu, ā, ka tāwarihia ngā purapura ora ki te ture, ki te pare i ngā utu kitea ki te Karauna, me tō rātou mana.
2. He rite anō ngā mahi a ngā kaiārahi whakapono ki te huna i te tūkinotanga mā te whakaneke i ngā kaitūkino ki wāhi kē atu, me te whakakāhore i te hara.
3. I tika ngā purapura ora ki te tono mō te Pakirehua. He whānui ngā mahi tūkino me te whakahapa i ngā pūnaha taurima, tūāpapa-whakapono hoki. He kino rawa ngā pāpātanga ki ngā purapura ora me ō rātou whānau, heke iho, ki te pāpori anō hoki. Kua whakaitihia, kua hunaia e ngā pūnaha hara. He nui ngā rawa kua whakamahia hei whakangū i ngā purapura ora, hei parahau i ngā mea tē taea te parahau. Kāti.

**He moemoeā - he tauārai me te manaaki mo te heke mai**

1. I kōrero ngā purapura ora i ō rātou moemoeā mō te reanga hou, ā, kia arohatia, kia haumaru, kia manaakitia ia tamaiti, rangatahi, pakeke hoki, i runga anō i ngā āhuatanga e tautoko ana i tō rātou whakawhanaketanga hei tangata e whai wāhi nui ana ki te pāpori.

**He moemoeā ō ngā purapura ora mote heke mai**

* 1. Kei te raru ngā pūnaha taurima o Aotearoa. Kei te hiahia ngā purapura ora kia huri katoatia ngā whakahaerenga kia kore ai tēnei hara nui e haere tonu.
	2. Ko tā ngā purapura ora ki te Kōmihana, me panoni marika i ngā whakahaerenga o ngā pūnaha taurima. Ko te whakawhiti tēnei o te mana whakahaere, te tahua pūtea me te mana kōkiri i te tautoko taupā me ngā ratonga taurima, mai i te Kāwanatanga ki ngā hapori me ngā hapori e arohia nei.
	3. E hiahia ana ngā purapura ora kia tautokohia ia whānau, ā, mā rātou anō ngā uri e manaaki. Kia tutukihia tēnei, me whiwhi rātou i ngā mea tika, i te wā tika, ā, mō te roanga o te wā e tika ana, kia eke rātou ki ngā taumata, ā, kia puāwai. He take pea mō te tautoko tāpiripiri ia rā, kia kaua e whai i te taurimatanga o waho o te whānau. Me pana i ngā taurimatanga tūāpapa-whakapono i te mahi taurima, ā, me whakauru rātou i ngā paearu o te motu me ngā tukanga amuamu mārakerake ki te taurimatanga pīhopa.
	4. I ētahi wā, ka hia taurimatanga o waho o te whānau. I ngā wā ka whai taurimatanga o waho o te whānau, me poto noa iho te wā. Ko tēnei taurimatanga me tuku e te hapori, te hapū, kohinga, takitahi rānei, ā, ka whai wāhi te whānau ki te tuku whakatau mō taua taurimatanga. Ko te taurimatanga o waho o te whānau me tuku kia whai wā te whānau whānui ki te whakarite he tautoko torowhānui. Hei tauira, mō te whakaora me te whakarite, e pai ai te whakakotahi anō i a rātou. Ka tautoko te katoa o taua hapori ki te whakahoki i taua tamaiti ki te kāinga. Ko te taurimatanga o waho o te whānau ka kitea, ka taurimatia ngā tamariki i ngā momo taurea, ā, ko ngā hononga ki te whānau whānui ka mau tonu.
	5. Ko ngā kura ā-rohe kua tuwhera ki ngā ākonga katoa, ā, ko ō rātou matea kanorau katoa kua tutuki me te eke ki te angitū. Ka tuku ki ngā tamariki, rangatahi, pakeke hoki ngā tautoko whaikaha, hauora hinengaro anō hoki.
	6. Me tuku te Karauna i tōna rangatiratanga me te whakamana i tōna oati i te Tiriti o Waitangi. Me āhei ngā whānau, hapū, iwi hoki ki te whakaū i te rangatiratanga i ō rātou kāinga, waihoki te taurima i ō rātou ake tamariki, rangatahi, pakeke, whānau whānui, hāngai hoki ki ō rātou tikanga, mātauranga anō. Me tāmatahia te mana o ia tangata, hapori me te whānau hoki.
	7. Ko te mōtika tangata kua whakamanahia, kua whakatūturu, kua whakauru anō ki te ture ki te tautoko i a rātou, kia kore e whai i te taurimatanga o waho o te whānau, ā, ka tino taurimatia te hunga e whai ana i te taurimatanga i te hapori.
	8. I ngā pūnaha tūāpapa-whakapono, ko ngā kaiārahi e tuku ana i te taurimatanga pīhopa e whakaata ana i te kanorau o ō rātou hapori, ā, e whakanui ana taua kanorautanga. Kua ora rawa te whakaute ki te Tiriti o Waitangi, te mōtika tangata o ngā tāngata katoa, me te mana whakapono. Ka āhei ngā mema o ngā hapori whakapono ki te whai hoa pūmau, whai whakahaumanu tika me te kore whakawehi kei whakarērea.
	9. Me tuku ki ngā hapori, hapū, iwi hoki te mana ki te whakarite, whakaū, whai aronga hou me te whakamatua i ngā whakahaere o ngā pūnaha taurima i ō rātou hapori. Me tautoko te Kāwanatanga i ngā hapori e kite ana i ngā taumata pāpori e pakukore nei. Me tautoko i ngā hapori ki te whai i te hunga e matea ana. Me mārama ki ngā taunakitanga e whakaatu ana i ngā mahi tika ki te pare i ngā matea mō te hāpaiora taurima. Me wawe hoki te tuku tautoko me te ine i ngā hua pae tawhiti i ngā hapori.
	10. Kua whakamārama ngā purapura ora mō ngā hapori ā-rohe kua tautuhi i ngā mahi taupā, ratonga tautoko me te taurimatanga o waho o te whānau. I heria te Kōmihana e ngā purapura ora me ngā whānau kia kite i ētahi tauira mō ēnei mahi e kawe ana i ngā hapori – ko ngā hapū kei te tautoko katoa mā te ratonga taupā ki ngā whānau.
	11. E whakaae ana ngā purapura ora, me whai wā ki te whakawhiti i te mana whakahaere, i te tahua pūtea me te mana kōkiri mai i te Kāwana ki ngā hapori. He nui ngā mahi kia tutuki. Kua rite ētahi hapori ā-rohe me ngā hapori whai wāhi, ā, ka taea ēnei mahi te tīmata, ināianei. Ko ētahi, me kaha ake te tautoko, te tautoko ā-pūtea hoki i mua i te whanaketanga ki te whakarite ratonga, taunakitanga anō hoki.
	12. Ko te mea hira rawa, ko te hiahia o ngā purapura ora kia panoni te Kāwanatanga i ōna waiaro me ōna whakaritenga whakatau i ngā taurimatanga me te tautoko e aro nei ki te whakapono kore, te kaupare tūraru me te mōrearea whakautu, tērā i te whakakipakipa i te whānau me ngā hapori ā-rohe ki te manaaki i ō rātou ake uri.

**He whakarāpopto o ngā tūtohi a te Pakirehua**

1. Ko ngā moemoeā o ngā purapura ora te tūāpapa o ngā whāinga o te Kōmihana mō te anamata – He Māra Tipu, ā, kei te pito tonu o ngā tūtohinga a te Kōmihana. Me whakatikahia e te Kāwana me ngā kaiārahi whakapono ō rātou hē o mua. Me haumaru ngā pūnaha taurima mō ia tamaiti, rangatahi, pakeke hoki i ngā taurimatanga, ā, me whakapono, whakakaha, tautoko anō hoki a Aotearoa i ngā whānau me ngā hapori ki te atawhai i ō rātou whānau.

**Me whakatika i ngā hē ō ngā ra o mua e ngā kaitiaki matua Kāwanatanga, ā-whakapono**

1. Kua kotahi te karanga a ngā purapura ora ki te Kāwana me ngā kaiārahi whakapono, kia whakapāha, kia papanga hoki mō ngā hē ki ngā tamariki, rangatahi me ngā pakeke. Ko te Pirimia me ngā kaiārahi whakapono anō hoki ēnā, heoi, he maha tonu. Me whakapāha tūmatanui ngā kaiārahi o ngā rāngai tūmatanui, o ngā ratonga whai tikanga, o ngā taurimatanga me ngā pūnaha tūāpapa-whakapono ki ngā purapura ora.
2. He rūkahu te whakapāha mēnā kāore hoki he hurihanga. Me nonoi te whakauru i te kaupapa o te puretumu torowhānui ki ngā pūnaha o te Kāwana, tūāpapa-whakapono hoki, arā, ko te kaupapa i tūtohia e te Kōmihana i te tau 2021. Me kaua e takaroa.
3. Me kaua a Aotearoa e āheitia te mamae tonu o ngā purapura ora. Me whakaarotau ngā kōti i ngā take raraupori e pā ana ki te taurimatanga, te tūkino me te whakahapa i ngā pūnaha Kāwana, tūāpapa-whakapono hoki, kia kore ai e takaroa ngā whakahaere o te whai ture.
4. Āpiti atu, me whakatū Ngā Pirihimana o Aotearoa i tētahi tari motuhake ki te tūhura, ki te whakawhiu i te hunga hara, arā, ko rātou i tūkino, i whakahapa hoki i ngā rā o mua, ā moroki noa nei i ngā pūnaha o te Kāwana, tūāpapa whakapono hoki.

**Me tiaki ia tamariki, ia rangatahi, ia pakeke noho pūnaha taurima, ināia tonu nei**

1. Me whakatika a Aotearoa i ōna pūnaha taurima kia haumaru ai ia tamaiti, rangatahi, pakeke anō hoki. E tūtuki ai tēnei, me whai hautūtanga tōrangapū ki te aukati me te urupare tōtika, whai pānga hoki ki te tūkino me te whakahapa i ngā taurimatanga.
2. Ko te arohaehae, me whakarongo, tūhura, whakaea hoki i ia amuamu i te wā tika kia haumaru ai ngā tamariki, rangatahi, pakeke hoki i ngā taurimatanga. Me whakaarotau ngā kaiārahi i ngā pūnaha taurima i te manaakitanga, ā, me papanga hoki mō ngā mūhoretanga.
3. Me tiaki, tautoko hoki i ngā kaimahi i ngā taurimatanga. Ko rātou ka manaaki, ka arohatia ngā tamariki, rangatahi, pakeke whakaraerae hoki. Me mātua mātai, whakamana, whakangungu hoki i ēnei kaimahi, ā, kia pai ngā āhuatanga o te mahi me ngā utu. Me kite i te kanorautanga i ngā kaimahi, pērā i te kanorautanga i ngā taurimatanga, waihoki te whai kaimahi kua whēakohia ngā pūnaha taurima.
4. Me whakapau kaha te Kāwanatanga ki te huri i te rautaki taurima Kāwana, whakapono hoki, kia whakamana i ngā hapori ki te taurima, me te whai wāhi ki te hono tonu ki ngā whānau. Ka kore rawa ngā whare me ngā pūnaha taurima e manaaki tika, ā, kāore rātou e whakakī i ngā tūranga kaitiaki, mātua aroha anō hoki.

**Te whakamana, whakapakari me te tautoko i ngā whānau, hāpori hoki**

1. Me whai wāhi ia tangata o Aotearoa ki te kaupare i te tūkino me te whakahapa i ngā pūnaha taurima. Me whai te katoa i te mātauranga ki te whakatutuki i tēnei, kia whakakorehia ngā whakapono whakahē, wheako whakatoihara hoki i ngā taurimatanga, ā, kia tohua ngā kaitūkino, kia aukati.
2. Me tautokohia te whānau e pai ai tō rātou manaaki i ō rātou ake uri. Me tautoko ngā hapori, me whai pūtea taunaki mai i te Kāwana hoki. Me whakatikahia te rawakoretanga me te whakatiki. Me whai wāhi atu ki ngā taunakitanga tomopai, whaikaha, hauora hinengaro hoki. Ina tono taurimatanga o waho o te whānau, me whakakorehia ngā āhuatanga pūnaha me ōna tikanga, e pai ai te tautoko i ngā hapori ki te taurima i ō rātou ake uri.
3. Me whakamana ngā pūnaha katoa i te Tiriti o Waitangi me ngā mōtika o te Māori i ngā taurimatanga hei tangata whenua o Aotearoa, waihoki te whai tika i ngā here o ngā mōtika tangata o Aoteroa me te ao whānui.